ACDP-leier boos oor Ramaphosa-uitlatingDie ACDP-leier, Kenneth Meshoe. Argieffoto: ANA Die leier van die ACDP sê pres. Cyril Ramaphosa se beweerde stelling dat geen boere vermoor word nie, is “ŉ nasionale skande” waarvoor hy die boerderygemeenskap verskoning moet vra. “Pres. Cyril Ramaphosa het die meeste van ons wat hom vertrou het, teleurgestel toe hy ontken het dat grondgrype in Suid-Afrika gebeur en met sy ontkenning dat boere vermoor word,” het Kenneth Meshoe Saterdag gesê. “Hoe kan ons iemand vertrou wat blatant vir die wêreldgemeenskap lieg?” wou Meshoe weet. “Dit is ŉ nasionale skande. Ons doen ŉ beroep op hom om die boerdery gemeenskap verskoning te vra.” Hy sê die ACDP is diep teleurgestel in Ramaphosa se stelling tydens ŉ onderhoud met die Verenigde Nasies in New York in reaksie op pres. Donald Trump se omstrede twiet in Augustus rakende boere in Suid-Afrika. Die jongste misdaadstatistieke van die SAPD dui op skokkende vlakke van misdaad en geweld in Suid-Afrika met 19 016 moorde wat van April 2016 tot Maart 2017 aangemeld is. In dieselfde tyd is 62 moorde op plase aangemeld, waarvan 52 op eienaars of bewoners van plase was. Meshoe sê dit weerlê die president se uitlating. “Al probeer die presidensie die opmerking wegpraat en voer hulle aan die president se woorde word verdraai, bly die uitlating uiters teleurstellend,” sê Meshoe, “en getuig dit van ŉ gebrek aan simpatie met die families van boere en plaaswerkers.” Hy sê benewens die moorde is baie boere en hul gesinslede wreed aangerand en selfs mishandel. Die posttraumatiese skade aan die gesinne van vermoorde boere en plaaswerkers, asook dié wat wrede aanvalle oorleef het, is onberekenbaar. Meshoe het Agri SA aangehaal wat bereken boere het in 2017 sowat R7,7 miljard weens misdaad op plase verloor. Hy meen dis totaal onaanvaarbaar.